ಮಂಜು ಒಲೈಕೆಗೆ ಹಾಡಿನ ಮಳೆ ಸುರಿಸಿದ ದಿವ್ಯಾ

ಬಿಗ್‍ಬಾಸ್ ಮನೆಯ ಪ್ರಣಯ ಪಕ್ಷಿಗಳಂತಿದ್ದ ಲ್ಯಾಗ್ ಮಂಜು ಹಾಗೂ ದಿವ್ಯಾ ಸುರೇಶ್ ಗುರುವಾರ ಪಾತ್ರೆ ತೊಳೆಯುವ ವಿಚಾರವಾಗಿ ಇಬ್ಬರ ನಡುವೆ ವಾಗ್ವಾದ ನಡೆದಿತ್ತು.

ಇದರಿಂದ ದಿವ್ಯಾ ಮೇಲೆ ಮುನಿಸಿಕೊಂಡಿದ್ದ ಮಂಜುನನ್ನು ಒಲೈಸಿಕೊಳ್ಳಲು ದಿವ್ಯಾ ಸುರೇಶ್ ಹಾಡುಗಳ ಮೂಲಕ ಭಾವನೆಗಳನ್ನು ಹೊರಹಾಕಿದ್ದಾರೆ. ಹೌದು, ಮೊದಲಿಗೆ ‘ಪ್ರೀತಿನೇ ಆ ದ್ಯಾವ್ರು ತಂದ ಆಸ್ತಿ ನಮ್ಮ ಬಾಳ್ವೆಗೆ’ ಎಂದು ದಿವ್ಯಾ ಹಾಡು ಶುರು ಮಾಡುತ್ತಾರೆ. ಇದಕ್ಕೆ ಮಂಜು ‘ಪ್ರೇಮಮಂ ಶರಣಂ ಗಚ್ಛಾಮೀ ಅಲ್ಲಿ ಮೋಸವೋ’ ಎಂದು ಹಾಡುತ್ತಾರೆ. ಬಳಿಕ ದಿವ್ಯಾ ಸುರೇಶ್ ನೀನೆಂದರೆ ನನಗೆ ಇಷ್ಟ ಕಣೋ.. ಎಂದಾಗ ಮಂಜು ಮೆಟ್ಟಲಿ ಹೊಡಿತೀನಿ ಸಮ್ನೆ ಇರು ಎಂದು ಹಾಡುತ್ತಾರೆ. ಇದಕ್ಕೆ ದಿವ್ಯಾ ‘ಏಕೆ ಹೀಗಾಯ್ತೋ ನಾನು ಕಾಣೇನೋ’ ಎಂದು ಹಾಡು ಹೇಳುತ್ತಾರೆ ಈ ವೇಳೆ ರಾಜೀವ್ ಹಾಗೂ ಚಂದ್ರಕಲಾ ಕೂಡ ದಿವ್ಯಾಗೆ ಸಾಥ್ ನೀಡುತ್ತಾರೆ. ನಂತರ ಮಂಜು ‘ಯಾರೋ ಯಾರೋ ಗೀಚಿ ಹೋದ ಹಾಳು ಹಣೆಯ ಬರಹ’ ಎಂದು ಕಿಚ್ಚ ಸುದೀಪ್ ಸಿನಿಮಾದ ಹಾಡೊಂದನ್ನು ಹಾಡುತ್ತಾರೆ.

ಮತ್ತೆ ಮಂಜು ‘ಯಾರೇ ಕೂಗಡಾಲಿ ಊರೇ ಹೋರಾಡಲಿ’ ಮಂಜ ನಿನಗೆ ಸಾಟಿ ಇಲ್ಲ ಎಂದು ತಮ್ಮನ್ನು ತಾವು ಬಣ್ಣಿಸಿಕೊಂಡು ಹಾಡು ಹಾಡುತ್ತಾರೆ. ಇದಕ್ಕೆ ದಿವ್ಯಾ ನನ್ನ ನೀನು ಗೆಲ್ಲಲಾರೆ ತಿಳಿದು ತಿಳಿದು ಛಲವೇತಕೆ ಎಲ್ಲರೆದುರು ಮಾನ ಹೋಗಿ ಕೊನೆಗೆ ಮನೆಗೆ ಹೋಗುವೆ ಎಂದು ಹೇಳುತ್ತಾರೆ. ಇದಕ್ಕೆ ಮಂಜು ಓ ಭ್ರಮೆ.. ಎಂಬ ಡೈಲಾಗ್‍ನನ್ನು ಹೇಳುತ್ತಾ.. ಕಣ್ಣೀರಿದು ರಕ್ತ ಕಣ್ಣೀರಿದು ಪರರ ಕಣ್ಣಿರಿನ ಪ್ರತಿಬಿಂಬ ಇದು ಎಂದು ಹಾಡುತ್ತಾರೆ. ಆಗ ದಿವ್ಯಾ ಅಳಬ್ಯಾಡ ಕಣೋ ಸಮ್ಮಕ್ಕಿರು ನನ್ನ ಮುದ್ದಿನ ರಾಜ ಅಂದಾಗ ಮಂಜು ಹಾವಾದ್ರೂ ಕಚ್ಚಾಬಾರ್ದ ಚೇಳಾದ್ರೂ ಕುಕ್ಕಾಬಾರ್ದ ಎಂದು ಬೈಯ್ಯುವಂತೆ ಹಾಡುತ್ತಾರೆ. ಅದಕ್ಕೆ ದಿವ್ಯಾ ಸುರೇಶ್ ಮಂಜುರನ್ನು ಸಮಾಧಾನಗೊಳಿಸಲು ಸಿಟ್ಯಾಕೋ ಸಿಡುಕು ಯಾಕೋ ನನ್ನ ಜಾಣ ಎಂದು ಹಾಡುತ್ತಾರೆ.

ಹೀಗೆ ಮಂಜುರ ಕೋಪವನ್ನು ತಣ್ಣಗೆ ಮಾಡಲು ದಿವ್ಯಾ ಸುರೇಶ್ ಪದಗಳ ಬದಲಾಗಿ ಹಾಡುಗಳ ಜೋಡಣೆ ಮಾಡಿ ಹಾಡುಗಳನ್ನು ಹಾಡುತ್ತಾರೆ. ಇದಕ್ಕೆ ಪ್ರತಿ ಉತ್ತರವಾಗಿ ಕೂಡ ಕೆಲವೊಂದು ಗೀತೆಗಳನ್ನು ಹೇಳುತ್ತಾರೆ. ಒಟ್ಟಾರೆ ಇವರಿಬ್ಬರ ನಡುವಿನ ನೀನಾ ನಾನಾ ಹಾಡಿನ ಜಟಾಪಟಿ ನೋಡಿ ಮನೆಮಂದಿಯೆಲ್ಲ ಫುಲ್ ಎಂಜಾಯ್ ಮಾಡುತ್ತಾರೆ.